За улеснение на онези , които не могат да направят разлика между Цачева и Радев като еднакво удобни за Москва политически фигури. Мнозина предпочитат да реагират като футболни запалянковци и да избързат с тоталното си отрицание, без да разберат нито контекста, нито детайлите. Още по-малко пък като издигат древния лозунг "Картаген /ГЕРБ/ трябва да бъде разрушен".

Нюансите са всичко и са толкова важни, че си струва да посетим отново основните "опорни" точки и най-вече разликите.

Румен Радев бе определен и "съгласуван" с Кремъл при визитата на Нинова и Първанов там. Това, с което Ви облъчват днес, че изборът му е "made in Sofia" , е за наивници.

Неговата задача е да не допуска ярки антируски ангажименти на България в рамките на възможна ескалация на конфронтацията със Запада /която между впрочем става все по вероятна/ и най-вече като върховен главнокомандващ да предотврати разполагането на значителни натовски активи на наша територия. Тезата е - няма руска заплаха - трябва ни национална армия - сами ще се защитаваме. Справка - позицията срещу съвместното патрулиране на въздушното пространство със самолети на натовски държави. Притчата как той случайно бил избран и Нинова му предложила в телефонен разговор е несръчно опростяване на много по-сложен и многопластов процес. Все едно да Ви убеждават, че е подал оставка с идеята да стане пенсионер или безработен!?

Радев е нужен на БСП като нейн гарант пред Москва, че руските интереси ще бъдат отчетени там където най-много я боли - в отбраната и външната политика на България. В тези сфери Кремъл има най-големи възражения към Плевнелиев, Ненчев и Митов. Не защото повтарят утвърдени стандарти на споделени позиции и оценки по действия на Русия, а защото го правят български президент, министър на отбраната и външен министър в една русофилска страна. Сегашният президент вече е изваден от уравнението. С избор на Радев се неутрализират и Ненчев и Митов, тъй като президентът винаги може да "балансира" неприемливи за Москва позиции на правителството в качеството си на държавен глава и на върховен главнокомандуващ. Ако не може да спре конкретна позиция, може публично да я дезавуира, като утвърди представите за страната като ненадежден партньор и с два центъра на власт - разделения, които могат удобно да се експлоатират.

Но тези разсъждения са по-скоро в сферата на идеалната или висша политика.

Приземено към прагматичните равнища, Радев трябва да контролира модернизацията на българската армия по начин , който да удовлетвори максимално българското оръжейно лоби и индиректно Москва – там , където и когато това е възможно.

Не търсете непременно доставки на руско въоръжение, те са невъзможни. По-скоро нюанси в "скоростта" при подмяната на сегашното руско въоръжение и неговия ремонт и поддръжка. Или избор на системи, които предизвикват по-малко възражения в руската столица - да се избере европейското /шведски или европейски участник/, а не американското предложение. В това число и по въпроса за европейска армия като заместник на НАТО в ЕС.

Не зная дали българските наблюдатели на процесите в Русия са забелязали, но там протичат разнопосочни процеси, включително в обкръжението на президента Путин, които имат отношение и към България. Много от участвуващите в различните бизнес схеми с България, които донесоха дългове за нас и неудовлетворение за Кремъл, включително по проектите за Големия шлем, вече са извън неговия близък кръг. Показателен е случая с олигарха Генадий Тимченко, ключова фигури по проекта Южен поток и с активна роля в други инфруструкрни проекти на Балканите. Подобна съдба заплашва и кръга около ВТБ, който рискува със сделката Виваком и в момента "виси" със страшна сила с отпуснат, но необезпечен с акциите на Виваком заем. Ако и там се провалят, никакви нови проекти няма да има за тези хора - включително по концесията за летище София, където е подготвена поредната "сделка".